Troels Lund Poulsen (V), 2007-01-25:
Nu må jeg sige til hr. Rasmus Prehn, at det, man kalder AE-rådet er Arbejderbevægelsens Erhvervsråd – lad os lige sige det, sådan at alle mennesker forstår, hvad det er.
Det er altså Socialdemokratiets kampagneorganisation, der laver økonomiske beregninger.
Jeg hverken har eller vil få mulighed for at læse det her fra Folketingets talerstol i dag, så det giver ingen mening at drage et sådant totalt absurd eksempel og regnestykke frem.
Jeg tror, at AE-rådet kan finde på hvad som helst.
Men lad mig så sige: Hvad er det så rent faktisk, vi har gjort?
Vi har helt konkret sænket brugerbetalingen på daginstitutioner, fordi vi faktisk gerne vil sikre, at børnefamilierne får et større økonomisk råderum.
Så angående hele skræmmekampagnen om, at vi har øget brugerbetaling, er det sådan set bare at gå ind og se på den enkelte børnefamilie og spørge om, hvordan deres opfattelse af virkeligheden er.
Jeg tror endda, at hr. Rasmus Prehn har børn, og så tror jeg, at det måske ville være meget nemt for hr. Rasmus Prehn at spørge sig selv.
Jeg må måske starte med at sige til hr. Rasmus Prehn, at det ville være en god idé, hvis hr. Rasmus Prehn ville tage sine ørepropper ud af ørerne, for så ville han være i den situation, at han faktisk måske kunne høre, hvad der bliver sagt fra Folketingets talerstol.
Statsministeren gjorde det jo meget klart – men da var hr. Rasmus Prehn desværre ikke til stede i salen – at der ikke kommer øget brugerbetaling.
Det var sådan set et meget banalt svar til hr. Rasmus Prehn.
Jeg forstår godt, at hr. Rasmus Prehn går meget op i skattelettelser, men lad mig så også sige, at der er et meget klart svar på det om skattelettelser, at for at give skattelettelser skal der være et økonomisk råderum, og det er der ikke i øjeblikket.
Alle advarer imod at pumpe flere penge ud til offentligt forbrug, ja, selv dem, der laver Socialdemokratiets økonomiske kampagne, nemlig Arbejderbevægelsens Erhvervsråd, fraråder det.
Dem skulle hr. Rasmus Prehn måske lytte lidt mere til.
Vi mener, at man hele tiden skal sikre, at der er det antal offentligt ansatte, der skal være for at kunne løse de opgaver, som vi gerne vil have løst.
Men jeg må så også konstatere, må jeg svare hr. Jørgen Arbo-Bæhr, at Enhedslisten i dag for første gang har lagt op til, at man skal se på at kunne tage arbejdskraft fra udlandet til Danmark.
Det har man gjort ved at ville diskutere østaftalen.
Det kvitterer jeg for over for hr. Jørgen Arbo-Bæhr.
Det er helt nye toner.
Jeg er også relativt målløs over, at Enhedslisten er villig til at gå den vej, men jeg må så konstatere, at det er en af de måder, Enhedslisten også ønsker at sikre, at man kan få kvalificeret arbejdskraft til Danmark på.
Derudover må jeg så også minde hr. Jørgen Arbo-Bæhr – hvad jeg også har sagt tre-fire gange i den her debat allerede – om, at der stadig væk er folk i Danmark, som ikke har et job.
Der er stadig væk en jobreserve, selv om vi nu efterhånden er ved at være der, hvor der ikke er særlig mange arbejdsløse tilbage.
Det kan vi glæde os over, det er vi tilfredse med.
Og så er vi selvfølgelig i en situation, hvor vi har en forpligtelse til at sørge for, at alle de, der kan arbejde, også kommer til at arbejde.